b'\n_START_ARTICLE_\nCarrer de Sant Joan (Reus)\n_START_SECTION_\nDescripci\xc3\xb3\n_START_PARAGRAPH_\nVa de la Pla\xc3\xa7a de Prim fins a la Pla\xc3\xa7a de les Oques. Les caracter\xc3\xadstiques arquitect\xc3\xb2niques del conjunt s\xc3\xb3n bastant diferents encara que conserven la majoria dels edificis el pla de la fa\xc3\xa7ana amb alternan\xc3\xa7a de buits i plens. Les obertures s\xc3\xb3n desiguals: quadrades, rectangulars, amb arc de mig punt, a m\xc3\xa9s d\'alguna que, sim\xc3\xa8tricament verticals, s\xc3\xb3n balcons amb balustre de ferro forjat o de pedra. Els murs estan gaireb\xc3\xa9 tots revocats amb variada ornamentaci\xc3\xb3 tant floral com geom\xc3\xa8trica, encara que hi ha tamb\xc3\xa9 alguna fa\xc3\xa7ana amb esgrafiats, sense faltar-hi arcs, pinacles, frontons, barbacanes i cornises. La tipologia dels edificis no es presenta massa unit\xc3\xa0ria, comer\xc3\xa7os i despatxos tant en planta baixa com en els pisos, i habitatges en els pisos. En el carrer hi ha entre d\'altres Cal Marc, la Casa Grau Pla, la Casa Gasull, Cal Rull, l\'Hospital de Sant Joan, etc.\n_START_SECTION_\nHist\xc3\xb2ria\n_START_PARAGRAPH_\nInicialment va ser cam\xc3\xad, constru\xc3\xaft entre 1619 i 1625, que unia la vila, a partir del portal de Monterols amb el col\xc2\xb7legi-convent de carmelites descal\xc3\xa7os, conegut com a Convent de sant Joan.  El 1807 era el punt de passeig diari d\'alguns individus que s\'oposaven a la construcci\xc3\xb3 del Canal de Reus a Salou, per la qual cosa el p\xc3\xbablic els anomenava "moros". El 1837, despr\xc3\xa9s de la revoluci\xc3\xb3 de 1835 que afect\xc3\xa0 el convent, l\'esgl\xc3\xa9sia i la capella dels Dolors, d\'aquell edifici van ser enderrocats, cosa que va permetre obrir el carrer m\xc3\xa9s enll\xc3\xa0 del carrer de sant Elies. El desembre de 1861 s\'acaba l\'enderroc de la muralla i del portal de Monterols. En el 1865 s\'hi planten arbres. En el 1884 s\'allarga el carrer, amb pl\xc3\xa0tans, fins a la carretera d\'Alcolea. El 1888 s\'hi construeix la Casa Rius, avui enderrocada. El 1898 es realitzen treballs d\'urbanitzaci\xc3\xb3 del carrer i el 1900 es projecta el Teatre Circ. El 1908 es pavimenta amb llambordes._NEWLINE_A cavall dels segles XIX i XX mant\xc3\xa9 el prestigi de lloc de resid\xc3\xa8ncia social elevada, afavorit pel proc\xc3\xa9s desamortitzador, fet que impuls\xc3\xa0 la construcci\xc3\xb3 de nous edificis de resid\xc3\xa8ncia burgesa sota els esquemes arquitect\xc3\xb2nics del modernisme, amb algunes de les obres m\xc3\xa9s notables de la ciutat.'